הפנימייה הצבאית לפיקוד

הפנימייה הצבאית לפיקוד היא מוסד חינוכי קדם-צבאי להכשרת נוער בשנות התיכון, בתנאי פנימייה, לפיקוד על יחידות-שדה לוחמות בצבא ההגנה לישראל. בוגרי הפנימיות מיועדים לתפקידי מפקדי פלוגות ביחידות השדה של צה"ל. שתי הפנימיות הצבאיות לפיקוד הפועלות בשנות ה-20 של המאה ה-21 הן הפנימייה הצבאית לפיקוד שליד בית הספר הריאלי בחיפה והפנימייה הצבאית-תורנית לפיקוד "אור עציון" במרכז שפירא. בעבר פעלה פנימייה צבאית נוספת באזור גלילות, שחניכיה למדו בגימנסיה העברית הרצליה. היסטוריה של הפנימיות הצבאיות בישראל הקמה ושנים ראשונות לאחר מלחמת העצמאות, כחלק מהתמודדות עם משבר כוח אדם בצה"ל, עלה הרעיון לשלב תוכנית לימודים צבאית בבתי הספר התיכוניים, אך הדבר נתקל בהתנגדות מצד משרד החינוך. לאור זאת, פנתה מחלקת ההדרכה של צה"ל ליוסף בנטואיץ', מנהל החטיבה העליונה של בית הספר הריאלי בחיפה. במרץ 1952 הביע בנטואיץ' נכונות להקמת פנימייה צבאית בסמוך לבית בירם, וזאת לאחר שיושרו ההדורים בשיחה עם ראש הממשלה ושר הביטחון, דוד בן-גוריון. המחזור הראשון החל את לימודיו ב-10 באוקטובר 1953, וטקס החניכה הרשמי התקיים ב-22 באוקטובר באותה שנההפנימייה נקראה על שמו של אהרן בירם, בוגר בית הספר וטייס חיל האוויר שנהרג בעת מילוי תפקידו ב-1951. למפקדה הראשון מונה קצין הצנחנים רס"ן צבי צלנר, שעיצב את דפוסי פעילותה. הפנימייה הצבאית בחיפה נוסדה על שמו ולזכרו של אהרן בירם, בנו של ארתור בירם, בוגר בית הספר הריאלי וטייס חיל האוויר, שנהרג בעת מילוי תפקידו ב-1951. התרחבות ושינויים מבניים במהלך השנים הוקמו שלוחות נוספות: הפנימייה הצבאית בתל אביב: הוקמה ב-1965 במחנות גלילות, חניכיה למדו בגימנסיה העברית "הרצליה", והיא נסגרה ב-1984 לאחר 16 מחזורים. הפנימייה הצבאית הדתית באור עציון: הוקמה בשנות ה-80 במרכז שפירא, בשילוב עם ישיבת אור עציון ופעילה עד היום. בין השנים 1992–1997 שונה זמנית פורמט הפנימייה בחיפה למכללה קדם-צבאית, במסגרתה למדו הבוגרים שנתיים לתואר ראשון באוניברסיטת חיפה לפני גיוסם ליחידות השדה, אך לאחר מכן חזרה הפנימייה למתכונת תיכונית רגילה. החל ממחזור מ"ט (1999–2003) החלו להתחנך בפנימייה גם בנות. נכון ליולי 2025, כ-18 מבוגרות הפנימייה הגיעו לתפקידי מפקדות פלוגה ומעלה. מבחינה ארגונית, בשנת 2007 הוכפפו הפנימיות למכללה הבין-זרועית לפיקוד ולמטה (פו"ם), ובשנת 2024 הועברו לאחריות מפקדת זרוע היבשה. המאבק בסגירת הפנימיות והמעבר למתכונת אזרחית בעשור השני של המאה ה-21, במסגרת תר"ש "גדעון", הוביל הרמטכ"ל גדי איזנקוט החלטה לסגור את הפנימיות הצבאיות משיקולי עלות מול תועלת. בדצמבר 2015 אישר שר הביטחון, משה יעלון, את הפסקת קליטת התלמידים החדשים. בעקבות ההחלטה, הובילו עמותת הבוגרים "בהשקט ובבטחה" והנהלת בית הספר הריאלי מאבק ציבורי, והציגו נתונים על תרומת הבוגרים ומתווה תקציבי חלופי. בספטמבר 2016 הפך שר הביטחון הנכנס, אביגדור ליברמן, את ההחלטה וקבע כי הפנימייה בחיפה תמשיך לפעול תחת האגף הביטחוני-חברתי במשרד הביטחון ותנוהל על ידי אזרחים.ביולי 2017 הוחלט על מתכונת דומה גם עבור הפנימייה באור עציון. ניהול תחת משרד הביטחון ב-30 באוגוסט 2017 עברה הפנימייה בחיפה רשמית לניהול משרד הביטחון. מאז, סגל הפנימייה מורכב מאזרחים ומפקדי מילואים מטעם בית הספר הריאלי, כאשר מפקד הפנימייה הוא קצין מילואים בדרגת מג"ד קרבי לפחות. בשנת 2024, כחלק מהסדרת יחסי הגומלין בין משרד הביטחון, צה"ל והפנימיות, הוסמכה מנהלת תוכנית ארז של זרוע היבשה לייעץ בתחומי השיווק והגיוס של הפנימיות, וללוות את הבוגרים לצורך מיצוים לתפקידי פיקוד וקצונה. כחלק מכך חודשו גם סמלי החניכים מתוך כוונה לחברם ליעוד הפנימיות ומתן ניראות קרבית מעודכנת. לבוגרי פנימיות מצטיינים המעוניינים בכך, ניתנת אפשרות להצטרף למסלול מיון מקוצר ישירות לתוכנית "ארז". הפנימייה הצבאית לפיקוד חיפה הפנימייה הצבאית לפיקוד שליד בית הספר הריאלי העברי בחיפה היא מוסד חינוכי המכשיר ומכין בני נוער להיות מפקדים ביחידות השדה בצה"ל. בוגרי הפנימייה מיועדים לתפקידי מפקדי פלוגות ביחידות השדה של צה"ל ומתחייבים לביצוע שירות קבע של שנה ו-4 חודשים לפחות, עוד בטרם גיוסם הרשמי לצבא. המוטו של הפנימייה הצבאית הוא "בהשקט ובבטחה" והוא לקוח מספר ישעיהו, פרק ל', פסוק ט"ו: ”כִּי כֹה אָמַר אֲדֹנָי יְהוִה קְדוֹשׁ יִשְׂרָאֵל בְּשׁוּבָה וָנַחַת תִּוָּשֵׁעוּן בְּהַשְׁקֵט וּבְבִטְחָה תִּהְיֶה גְּבוּרַתְכֶם וְלֹא אֲבִיתֶם”. תהליך ההתחנכות בפנימייה מתחיל בכיתה י', כאשר המועמדים נדרשים לעבור סדרה של מיונים במהלך כיתה ט', על מנת להתקבל לפנימייה. החניכים, שוחרים, לומדים את כל לימודיהם התיכוניים בבית הספר הריאלי, ומסיימים את לימודיהם עם תעודת בגרות מלאה. את הלימודים העיוניים למדים חניכי הפנימיה בבית הספר הריאלי העברי בחיפה כאשר בסוף תקופת לימודיהם זכאים לתעודת בגרות בהיקף של כ-30 יחידות לימוד. במקביל ללימודים העיוניים בבית הספר הריאלי, לומדים החניכים מקצוע 5 יחידות לימוד "צבא וביטחון" וכולל שלושה נושאים: לימודי ארץ ישראל, היסטוריה צבאית ויסודות הפיקוד. בתום תקופת הלימודים כותב כל חניך פנימיה עבודה מסכמת עליה הוא נבחן. עד לתחילת העשור הראשון של המאה ה-21, החלו החניכים בפנימייה את לימודיהם בכיתה ט', ובשנתם הראשונה למדו בסניף אחוזה של בית הספר הריאלי. בשנת 2013 הוצבה בפנימייה הצבאית אנדרטה לזכר צוות "טנק הצוערים". היא הוקמה לזכר ארבעה בוגרי הפנימייה הצבאית בחיפה, בני אותו המחזור, שהכשרתם בקורס קציני שריון נקטעה עם פרוץ מלחמת יום הכיפורים, והם נשלחו להצטרף ללחימה בחזית הדרומית וצוותו יחד באותו הטנק. ארבעת הבוגרים נלחמו בגבורה ומצאו את מותם יחד בקרב החווה הסינית. לאחר מותם הועלו הארבעה לדרגת סג"ם, וקיבלו את צל"ש הרמטכ"ל. מפקדי הפנימייה בחיפה להלן שמותיהם של מפקדי הפנימייה הצבאית לפיקוד בחיפה ושנות כהונתם בתפקיד: הפנימייה הצבאית התורנית לפיקוד אור עציון הפנימייה הצבאית התורנית הוקמה בשנת 1980 (ה'תשמ"א) ביוזמת הרמטכ"ל רפאל איתן וראש ישיבות בני עקיבא, הרב חיים דרוקמן, במטרה להכשיר בני נוער דתיים לשדרת הפיקוד והקצונה של צה"ל.הפנימייה נפתחה במרכז שפירא כפנימייה תורנית-צבאית לפיקוד, ומפקדה הראשון היה סא"ל פנחס נעמן. אחריו פיקדו על הפנימייה סא"ל נתי שכטר, סא"ל אדי דגן, סא"ל אילון היימן וסא"ל ליאור פרי. בשנת 2019 (ה'תשע"ט) עברה הפנימייה מאחריות צה"ל לניהול האגף הביטחוני-חברתי במשרד הביטחון, במתכונת אזרחית המקבילה לפנימייה הצבאית לפיקוד בחיפה. מפקד הפנימייה הוא סא"ל (במיל') דורון הלל, מבוגרי המוסד. תוכנית לימודים ומסלול הכשרה במסלול ההכשרה חניכי הפנימייה הצבאית תורנית לפיקוד מתאמנים ועוברים תכנים מתחום הכושר הגופני, תוכני סיירות שטח וניווטים, במסגרת הלימודים העיוניים ילמדו השוחרים במגמה צבאית וייבחנו בתחום, כחלק מיחידות הלימוד הנדרשות לבגרות. הפנימייה הצבאית לומדת במסגרת הישיבה התיכונית "אור עציון" את לימודי הקודש והחול. כמו כן, הלימודים כוללים בגרות מלאה. השוחרים לומדים במגמה ייחודית, "המגמה הצבאית"- במסגרתה לומדים את עיקרי יסודות הפיקוד והמנהיגות הצבאית, קרבות ארץ ישראל והיסטוריה צבאית. כהעשרה השוחרים עוברים מספר אימוני כושר גופני במהלך השבוע, כמו כן מקיימים סדנאות דיבייט, קורס צלילה, קורס מע"רים. בחופשות בתי הספר מתאמנים השוחרים ומיישמים את הידע התאורטי הנלמד במסגרת המגמה הלכה למעשה. במקביל להכשרתם ולהתחנכותם בפנימייה, השוחרים לומדים כתלמידים מן המניין בישיבה התיכונית בנ"ע אור עציון. מפקדי הפנימייה באור עציון הלימודים בפנימייה החניכים, הקרויים "שוחרים", מתחילים את הלימודים בפנימיות הצבאיות בכיתה י'. החניכים בפנימייה לומדים לימודים עיוניים ככל תלמיד. מעבר ללימודים הרגילים, לומדים חניכי הפנימייה במגמה ללימודי צבא וביטחון כמקצוע מורחב לבגרות. במסגרת לימודי המקצוע כוללים תיאוריות ותורות צבאיות, היסטוריה צבאית וכן עבודת חקר רחבת היקף. במהלך שנות הלימודים בפנימייה מושם דגש על פיתוח מנהיגות ומשמעת בחניכים, וזאת בשיעורים ועל ידי התנסות בפועל. בזמן רוב החופשות מבית הספר, למשך מחצית החופשה, יוצאים חניכי הפנימייה לאימונים צבאיים. החניכים נדרשים להתחייב ל-שנה וארבעה חודשים שירות קבע לקראת גיוסם לצבא, כדי למלא בסופו של דבר את תפקידי המ"פ בחילות השדה. הטבות, משמעת ותנאים התלמידים בפנימיות הצבאיות מקבלים תעודת שוחר, וזכאים להטבות הדומות לאלו של חיילים (כגון נסיעה חינם באוטובוסים), ואף נהנים מדמי כיס חודשיים בשיעור רבע ממשכורתו של טירון. השוחרים נדרשים למשמעת נוקשה, וצפויים לעמוד למשפט בפני מפקדם במקרה ועברו על הכללים (למשל, אם הם נתפסים בידי המשטרה הצבאית כשהם משתמשים בטרמפים). משמעת זו היא אחת ממוקדי העניין שמגלים תלמידים והוריהם בפנימייה. כמו כן מבצעים השוחרים קורס צלילה, ושיעורי נהיגה מטעם הפנימייה. לאחר הפיגוע בקו 37, בו נהרג השוחר דניאל הרוש עלתה שאלת זכאות השוחרים להלוויה צבאית, ונקבע כי גם שוחר זכאי לה. סמלים תג היחידה לחניכי הפנימיות הצבאיות בחיפה ובאור עציון מורכב ממספר מרכיבים בולטים ביניהם: סיכת מ״מ - מסמלת את הייעוד המרכזי של הפנימיות: הכשרה לפיקוד ולקצונה. כוונת - חיבור לזרוע היבשה והדגשת מיקוד ודיוק בדרך למנהיגות. ארבעה פסים תחתונים - בדומה לעיצוב הכותפת המסורתית, בצורת ספר. בוגרי הפנימייה נכון לשנת 2019, אחוז המיצוי לקצונה בקרב בוגרי הפנימיות הצבאיות עמד על 78%‏. נכון לשנת 2023 אחוז המיצוי לקרבי מבוגרי הפנימיה בחיפה עמד על 97% ופיקוד זוטר על 94%. בין בוגרי הפנימיות שלושה רמטכ"לים, 13 אלופים, עשרות תתי-אלופים ואלופי משנה, ראש "המוסד", שני ניצבים במשטרת ישראל, שישה חברי הכנסת ויו"ר הסוכנות היהודית. 52 מבוגרי הפנימיות בחיפה ובתל אביב זכו ל-56 עיטורים ולציונים לשבח על פועלם בשירותם הצבאי. ארבעה צוינו פעמיים. בין מקבלי העיטורים והצל"שים, סגן משה טל בלומנטל, שקיבל את עיטור הגבורה על לחימתו בעזה במלחמת ששת הימים. תשעה בוגרים קיבלו את עיטור העוז, עשרה בוגרים קיבלו את עיטור המופת, ו-32 בוגרים קיבלו צל"שים מרמת המח"ט עד רמת הרמטכ"ל. בוגר אחד קיבל את עיטור המופת האזרחי. בנוסף, זכו שלושה מבוגרי הפנימיות בפרס ישראל, וארבעה נוספים בפרס ביטחון ישראל. 147 מבוגרי הפנימיות הצבאיות בחיפה ובתל אביב הם חללי צה"ל, בהם כמה שמקום קבורתם לא נודע ובוגר נוסף נעדר בקרב. 7 מבוגרי הפנימייה הצבאית אור עציון הם חללי צה"ל. עמותת "בהשקט ובבטחה" ערך מורחב – בהשקט ובבטחה "בהשקט ובבטחה" היא עמותה שהוקמה בשנת 2000 על ידי בוגרי הפנימיות הצבאיות בחיפה ותל אביב. מטרותיה הן לשמר את הפנימיות הצבאיות, לספק להן מעטפת תומכת, להנציח את בוגריהן שנפלו במלחמות ישראל, ולסייע לחניכי הפנימייה ולבוגריה במהלך שרותם הצבאי ובחייהם האזרחיים במישורים שונים. שמה של העמותה נשאל מהמוטו של הפנימייה הצבאית המופיע על סמלה. חברי העמותה הם בוגרי הפנימיות הצבאיות בחיפה ובתל אביב, ומספר לא מבוטל של ידידי העמותה. את העמותה מנהל מנכ"ל העמותה, יניב רזניק, הכפוף לוועד העמותה שבראשו עומד האלוף במיל. אבי מזרחי. לצדו פועלת מועצה מייעצת שבין חבריה, נכון ל-2014, גבי אשכנזי, דורון אלמוג, הרצל בודינגר, יוסי בן-חנן, מתן וילנאי, גיורא רום, ועמרם מצנע. מדי שנה בוחרת העמותה בבוגר שבמהלך שרותו הצבאי, ובחייו האזרחיים, ממצה את מטרות וערכי הפנימייה באופן המהווה דוגמה לאחרים. לבוגר זה ניתן אות "בוגר מופת" במעמד הכנס השנתי של העמותה. פנימיות שנסגרו הפנימייה הצבאית לפיקוד תל אביב בשנת 1965 הוקמה פנימייה צבאית ליד הגימנסיה העברית "הרצליה" בתל אביב שפעלה עד 1984. בראשה עמד סא"ל ברוך לוי. גם פנימייה זו הייתה מוסד חינוכי המכשיר ומכין בני נוער להיות מפקדים ביחידות השדה בצה"ל. בוגרי הפנימייה היו מיועדים לתפקידי מפקדי פלוגות ביחידות השדה של צה"ל והתחייבו לשירות קבע של 3 שנים לפחות, עוד בטרם גיוסם הרשמי לצבא. למחזור הראשון שנקלט בשנת 1965 נרשמו כ־800 מועמדים והתקבלו 80. את המחזור סיימו 29 בוגרים בלבד. הרוב המכריע של הנושרים היה בעקבות אי הצלחה מספקת בלימודים העל יסודיים בגימנסיה וכישלון בעלייה לכתה הגבוהה יותר. במחזורים הבאים אחריו השתפרה תמונת המצב. למסדר הסיום של המחזור הראשון בחודש יולי 1969 הגיעה ראש הממשלה גולדה מאיר. עיתונאים רבים הגיעו למעמד זה מתוך מחשבה שרוה"מ תמסור הצהרה מדינית בעיצומה של מלחמת ההתשה עם מצרים בסיני. לבסוף היא לא עשתה זאת, ורק בירכה את הבוגרים "שיהיו בריאים". במלחמת יום הכיפורים נהרגו 6 מבוגרי המחזור (21% מהבוגרים), כולם, כמו רוב בוגרי המחזור, היו חלק משדרת המ"פים בחיל השריון ובחיל הרגלים והצנחנים. הפנימייה צבאית שליד הגימנסיה העברית "הרצליה" בתל אביב נסגרה בשנת 1984 עקב ירידה בפוטנציאל הנרשמים לפנימיות הצבאיות לפיקוד. עם בוגריה נמנים דוד ברנע, גבי אשכנזי, יואב קוטנר, רון ארד, גל הירש ואייל זמיר. מפקדי הפנימייה בתל אביב גלריה תגי יחידה כותפות לקריאה נוספת שגיא טורגן, ממני אישית לא יצא גנרל: הכשרת הפיקוד הקרבי בצה"ל 1949 - 1956, ירושלים: יד יצחק בן צבי, 2017, עמ' 321–342. גרסה מקוונת של הספר (לבעלי הרשאה), באתר "כותר" ד"ר אלעד נאמני, הפנימיות הצבאיות לפיקוד בראשית המדינה: מסלול ניעות או מנגנון שעתוק?, מגמות נה(2), 2020, עמ' 51–66 קישורים חיצוניים אתר האינטרנט הרשמי של הפנימייה הצבאית לפיקוד שליד בית הספר הריאלי העברי בחיפה אתר האינטרנט הרשמי של הפנימייה הצבאית התורנית לפיקוד "אור עציון" הפודקאסט הקשב! בהסכת ובבטחה, בשירות הזרמת המוזיקה "ספוטיפיי" שמואל אבי-עד, ‏עשור לפנימייה הצבאית, מערכות 147, אוקטובר 1962, עמ' 50-49 (המאמר פורסם במלאת תשע שנים לפנימייה) ברוך לוי, ‏פנימיה צבאית, מערכות 215, יוני 1971, עמ' 38-33 נעמי בן־גור, דגש על לימודים בפנימיה צבאית, למרחב, 11 בינואר 1971 ש. טויב, לא כמו בספארטה, על המשמר, 1 במרץ 1974 אחיה ראב"ד, 60 שנה לפנימיות הצבאיות: 'זקוקים לטובים ביותר', באתר ynet, 21 בפברואר 2013 יואב איתיאל, 67 צל"שים לבוגרי בית ספר אחד על הכרמל, באתר הגבורה, מתוך "מגזין המושבות", ב"אתר הגבורה", 14 באפריל 2013 עמוס הראל, יד ראשונה מצה"ל: פתאום ישראל החליטה שהיא לא צריכה את הנשק הכי יקר שלה, באתר הארץ, 11 בדצמבר 2015. הערות שוליים